Document ID: 32005L0027

32005L0027
L 081/44
JURNALUL OFÍCIAL AL UNIUNII EUROPENE
DIRECTIVA 2005/27/CE A COMISIEI
din 29 martie 2005
de modificare, în vederea adaptării la progresul tehnic, a Directivei 2003/97/CE a Parlamentului European și a Consiliului privind apropierea legislațiilor statelor membre referitoare la omologarea de tip a dispozitivelor de vizibilitate indirectă și a vehiculelor echipate cu dispozitivele respective
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 70/156/CEE a Consiliului din 6 februarie 1970 privind apropierea legislațiilor statelor membre referitoare la omologarea de tip a autovehiculelor și a remorcilor acestora (1) și, în special, articolul 13 alineatul (2) al acesteia,
având în vedere Directiva 2003/97/CE a Parlamentului European și a Consiliului din 10 noiembrie 2003 privind apropierea legislațiilor statelor membre referitoare la omologarea de tip a dispozitivelor de vizibilitate indirectă și a vehiculelor echipate cu dispozitivele respective, de modificare a Directivei 70/156/CEE și de abrogare a Directivei 71/127/CEE (2) și, în special, articolul 2 al acesteia,
întrucât:
(1)
Directiva 2003/97/CE este una din directivele speciale din cadrul procedurii comunitare de omologare de tip instituite prin Directiva 70/156/CEE. Dispozițiile Directivei 70/156/CEE privind sistemele, componentele și unitățile tehnice separate pentru vehicule se aplică, în consecință, Directivei 2003/97/CE.
(2)
Pentru a diminua unghiul mort pentru vehiculele din categoria N2 a căror masă nu depășește 7,5 tone, este necesar să se modifice anumite cerințe stabilite în Directiva 2003/97/CE.
(3)
Din 2003, progresul tehnic privind oglinzile retrovizoare a fost considerabil. Acum este posibilă instalarea de oglinzi retrovizoare cu unghi larg de cuprindere pe anumite vehicule din categoria N2 a căror masă nu depășește 7,5 tone. Prin urmare, este necesară modificarea Directivei 2003/97/CE prin extinderea obligației de a monta oglinzi cu unghi larg de vizibilitate din clasa IV la vehiculele din categoria N2 care au o cabină asemănătoare cu cea a vehiculelor din categoria N3. Criteriul adecvat pentru distingerea celor două tipuri de vehicule din categoria N2 ar trebui să fie posibilitatea de a monta o oglindă de parcare din clasa V.
(4)
Vehiculele ale căror scaune au un unghi fix de înclinare a spătarului nu ar putea să îndeplinească cerințele standard. De aceea ar trebui să se introducă un factor de corecție pentru astfel de vehicule.
(5)
De asemenea, este recomandabil să se modifice actele administrative privind omologarea de tip prin introducerea numerelor distinctive ale statelor membre care au aderat la Comunitate la 1 mai 2004.
(6)
Măsurile prevăzute de prezenta directivă sunt conforme cu avizul Comitetului pentru adaptarea la progresul tehnic instituit în temeiul articolului 13 alineatul (1) din Directiva 70/156/CEE,
ADOPTĂ PREZENTA DIRECTIVĂ:
Articolul 1
Anexele I și III la Directiva 2003/97/CE se modifică în conformitate cu anexa la prezenta directivă.
Articolul 2
(1) Statele membre pun în aplicare actele cu putere de lege și actele administrative necesare pentru a se conforma prezentei directive până la 19 octombrie 2005. Statele membre comunică de îndată Comisiei textele acestor acte și un tabel de corespondență între aceste acte și prezenta directivă.
Atunci când statele membre adoptă aceste acte, ele cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
(2) Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.
Articolul 3
Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
Articolul 4
Prezenta directivă se adresează statelor membre.
Adoptată la Bruxelles, 29 martie 2005.

Labels: 7
8
15